09/02/2021 | Administración LocalMunicipal
Carballo
Publicación das bases do Premio a proxecto de serie en galego Carballo Interplay 2021

Publicación das bases do Premio a proxecto de serie en galego Carballo Interplay 2021 Por Resolución de alcaldía núm.216/2021 do 3 de febreiro de 2021 se aprobaron as “Bases do Premio a proxecto de serie en galego Carballo Interplay 2021”, que a continuación se transcriben: 8.º Festival de Contidos Dixitais – CARBALLO INTERPLAY PREMIO A PROXECTO DE SERIE EN GALEGO 2021 OBXECTO O Carballo Interplay, na súa 8.ª edición, que terá lugar en Carballo no mes do 8 ao 11 de setembro, convoca o premio a proxectos de serie en galego, que ten por obxectivo a incentivación e o fomento da creación e a difusión de contidos audiovisuais orixinais en lingua galega en internet. CARACTERÍSTICAS DOS PROXECTOS Os proxectos presentados a este premio deben estar referidos á creación de contidos audiovisuais que han reunir as seguintes características básicas: – Deben ser creacións audiovisuais propias e orixinais. – Poden ser de imaxe real, animación, stop motion, técnica combinada, etc. – As creacións audiovisuais deben estar pensadas para seren publicadas e difundidas a través de internet e mediante capítulos, episodios ou partes. – Non hai ningún tipo de restrición de temática, xénero, estilo, nin persoas destinatarias, sempre que non conteñan ningún tipo de contido ofensivo contra ninguén. – Deben ser gravadas orixinalmente en galego e esta debe ser a lingua do seu título e créditos. PREMIO O premio ten unha dotación económica de 3.000 euros e deberá destinarse exclusivamente á produción de, polo menos, tres vídeos da serie do proxecto premiado. O premio estará suxeito ás posibles retencións fiscais que a lei estableza. PRAZO Poderán presentarse proxectos dende a publicación das bases ata o 31 de xullo de 2021. DOCUMENTACIÓN REQUERIDA Os/as solicitantes deberán enviar ao enderezo electrónico direccion@carballointerplay. com, e indicando no asunto do correo “Proxecto de serie en galego”, a seguinte documentación nun arquivo en formato pdf. – Historial profesional do/a solicitante, persoa, entidade ou produtora. – Sinopse do proxecto (máximo 1 páxina). – Memoria explicativa do proxecto (máximo 5 páxinas). – Guión do primeiro capítulo. – Calendario da produción. – Currículo do equipo técnico e artístico. – Plan de comunicación e presenza en RRSS. – Ligazón a teaser visual da webserie. – Calquera outra documentación que o/a solicitante considere pertinente para a mellor defensa do proxecto. PROXECTOS FINALISTAS O comité de selección nomeado para o caso escollerá os proxectos finalistas. Os/as responsables dos proxectos finalistas terán que defender o seu proxecto facendo un piching nun tempo máximo de 15 minutos ante os/as membros do xurado específico para esta convocatoria, coa intención de convencer da calidade, orixinalidade, necesidade e viabilidade do proxecto. O xurado poderá facer preguntas para coñecer mellor o proxecto presentado. O piching será aberto ao público e terá lugar dentro da programación do festival. XURADO ESPECÍFICO O xurado específico estará composto por persoas de recoñecida capacidade dos ámbitos do audiovisual, da creación en rede e da normalización lingüística, un representante do Concello de Carballo e un representante do equipo directivo do festival. O xurado específico publicarase na páxina web do festival. Valorarase a creatividade e a orixinalidade da proposta, a calidade creativa e audiovisual e o impacto favorable para a posta en valor do galego, así como a súa viabilidade de cara á produción. O Concello de Carballo resérvase o dereito de deixar deserto o premio no caso de non concorreren a concurso un mínimo de tres proxectos finalistas. O proxecto de serie premiada farase público o día da gala de entrega de premios do festival. Cando menos un/ha dos/as representantes de cada proxecto finalista deberá estar presentes na devandita gala. OBRIGAS DO/A BENEFICIARIO/A Polo menos tres vídeos da serie resultante deberán estar finalizados para ser estreados na 9.ª Edición do Festival CARBALLO INTERPLAY. O resultado da serie premiada deberá axustarse ao proxecto presentado. A serie debe estar rodada en VO galego. Nos títulos de crédito iniciais da produción deberá figurar en cartón único: “Co apoio do Concello de Carballo e do Festival Carballo Interplay”. Na documentación do proxecto (materiais de promoción e distribución) e nos títulos de crédito da produción resultante, páxina web, etc., farase constar que recibiu o premio a proxecto de serie en galego do festival CARBALLO INTERPLAY. O Concello de Carballo facilitará os logotipos pertinentes. Os/as beneficiarios/as danlle a autorización expresa ao Concello de Carballo para a utilización da produción subvencionada co obxecto da súa sociabilización nas actividades de promoción e difusión que corresponden. DEREITOS DE EXHIBICIÓN Ao enviaren os materiais a concurso os/as titulares/as están a declarar implicitamente seren os/as propietarios/as e estaren autorizados/as para utilizar todos os dereitos sobre a música, vídeo e efectos que figuran na serie. O festival non se fará responsable das reclamacións que xurdan do incumprimento dos/as creadores/as ou produtoras que presenten unha serie de non posuír axeitadamente os dereitos sobre o material que envíe. ACEPTACIÓN DAS CONDICIÓNS A presentación de proxectos ao premio implican a aceptación destas bases. Carballo, 4 de febreiro de 2021. O alcalde D. Evencio Ferrero Rodríguez